Verdagte vas ná matriek se skietdoodWakeel Dreyer (Foto: Verskaf) ŉ Man is die afgelope naweek in hegtenis geneem vir sy beweerde betrokkenheid by die dood van ŉ 18-jarige man van Mitchells Plain. Wakeel Dreyer, ŉ matrikulant van Beacon Hill Secondary School, is op 19 Januarie buite ŉ winkel in Eastridge geskiet – enkele ure voordat hy sy matriekuitslae sou kry. Hy is altesaam 17 keer geskiet voordat paramedici hom op die toneel dood verklaar het. Ao. Joseph Swartbooi, polisiewoordvoerder, sê ŉ volwasse man is kort ná Dreyer se dood in hegtenis geneem. “Die verdagte het Maandag op aanklag van moord in die Mitchells Plain-landdroshof verskyn,” sê hy. Verdere besonderhede oor die verdagte se verskyning is nie in hierdie stadium bekend nie, maar volgens Swartbooi duur die polisie se ondersoek voort. Dreyer se geliefdes het ná sy dood uitgevind dat hy met matriekvrystelling geslaag het. Hy was van plan om vanjaar in wetstoepassing te gaan studeer om eindelik ŉ metropolisiebeampte te word.